Наставно-научном већу Филозофског факултета Универзитета у Нишу

подносимо следећи извештај:

**ИЗВЕШТАЈ О УРАЂЕНОМ МАСТЕР РАДУ**

|  |
| --- |
| **I ПОДАЦИ О КОМИСИЈИ:**  1. Састав комисије:  1. Доцент др Снежана Божић  2. Ванредни професор др Марина Јањић  3. Доцент др Данијела Поповић Николић  4. Доцент др Данијела Костадиновић    2. Одлука Већа департмана за српску и компаративну књижевност број 10/7-1-19 од 24. јуна 2016. године. |
| **II ПОДАЦИ О КАНДИДАТУ:**   1. Име, име једног родитеља, презиме   Јована Иван Цветковић     1. Година уписа на мастер академске студије   2015/2016.   1. Назив студијског програма   Мастер академске студије филологије (модул Методика наставе српског језика и књижевности) |
| **III НАСЛОВ MАСТЕР РАДА:**  *Бајке Гроздане Олујић у наставном проучавању* |
| **IV ПРЕГЛЕД МАСТЕР РАДА:**  Навести кратак садржај са назнаком броја страна поглавља, слика, шема, графикона и сл.  Мастер рад Јоване Цветковић *Бајке Гроздане Олујић у наставном проучавању* написан је на 100 страна (фонт Times New Roman) и састоји се од шест поглавља, пописа коришћене литературе и прилога. Након Садржаја (3) и Сажетка на српском и енглеском језику (5), следе поглавља: Уводна разматрања (7), Теоријске основе истраживања (9), Педагошко-методички приступ бајци (30), Ставови ученика о бајкама (51), Примери методичких апликација за часове изучавања бајки Гроздане Олујић (65), Закључна разматрања (91), Литература (93), Прилози /Прилог 1: Инструмент истраживања – упитник; Прилог 2: Табеларни приказ бајки у наставним плановима и програмима за основну школу/, (97).  У поглављу које доноси резултате емпиријског истраживања (51-64) налази се пет графикона (стр. 54, 55, 59, 60) и један табеларни приказ (стр. 58). Методичке апликације (65-90) садрже шест илустрација (на стр. 68, 69, 72, 74, 79, 82). |
| **V ВРЕДНОВАЊЕ ПОЈЕДИНИХ ДЕЛОВА МАСТЕР РАДА:**  **1. ЗАКЉУЧЦИ ОДНОСНО РЕЗУЛТАТИ ИСТРАЖИВАЊА**  У уводним разматрањима ауторка експлицира разлоге који су утицали на избор теме, а који се могу свести на, с једне стране, значај који бајка има у животу деце и одраслих, а с друге на специфичности бајке као књижевне врсте. Потом се указује на троделну унутрашњу концепцију рада – његову усмереност најпре на теоријско промишљање и преглед најзначајнијих приступа у проучавању бајке (с нагласком на ауторску бајку), потом на емпиријско истраживање којим су испитивани ставови ученика о бајци и, у завршници, на креирање методичких апликација (припрема, сценарија) за наставно тумачење изабраних бајки Гроздане Олујић.  Прво поглавље доноси преглед теорија о настанку бајке (митолошка, миграциона, антрополошка, контактна), с посебним освртом на истраживања руског структуралисте В. Пропа, као и њихов утицај на потоње проучаваоце (В. Ђурић, М. Лити). Функционалан је и преглед бројних одређења (дефиниција) бајке која настоје да проникну у суштину ове књижевне врсте и укажу на њене специфичности. У том смислу, издвојени су феномени чудесног и фантастичног и објашњене суптилне разлике у њиховим значењима, важне за разумевање природе бајке, са упориштима у радовима Р. Кајоа и Ц. Тодорова, М. Дрндарски и М. Црнковића. Експлициране су особености композиције, радње, ликова, стила и начина приказивања у бајци, да би се, на тој основи, у наредним целинама рада извеле карактеристике ауторске бајке и посебно размотриле бајке Гроздане Олујић. Вредност овог дела рада огледа се у компаративном приступу кандидата усменој и ауторској бајци, али и у повезивању сопствених увида и запажања са онима који се читају у аутопоетичким текстовима Гроздане Олујић.  Друга целина рада посвећена је педагошко-методичком приступу бајци. Овде су размотрена различита (понекад супротстављена) гледишта о значају бајке за развој детета, сумирана у закључку да она представља веома погодно литерарно штиво за децу, јер је установљено њено изразито позитивно деловање на комплексан и захтеван емоционално-мисаони развој детета, од најмлађег до старијег школског узраста. Бајка има значајну функцију у естетском и емоционалном васпитању детета − касније ученика, и у раду се скреће пажња на оне њене аспекте који, у наставном процесу, омогућавају реализацију те функције (судбина ликова, лепота поетских слика, оригиналан језик и стил и др.). Овим увидима постављена је солидна основа за увођење методичког приступа у истраживачки фокус. Ауторка разматра факторе од значаја за школску интерпретацију бајке и указује на принципе који се притом морају уважавати (примерености, методске адекватности и др.). Детаљно је описана и методичко-методолошки разрађена структура наставног часа интерпретације бајке. Ова целина рада заокружена је у функционалном смислу изузетно вредним поглављем које доноси преглед заступљености бајке у наставним програмима за основну школу, с посебним указивањем на позицију бајки Г. Олујић у том контексту, и допуном у виду табеларног приказа програмске заступљености бајке (Прилог 2).  У трећем поглављу рада ауторка представља резултате емпиријског истраживања које је имало за циљ да утврди и покаже колико је бајка привлачна за читање деци старијег основношколског узраста (ученицима од петог до осмог разреда), који је ниво њихове рецепцијске способности и каква је, у том смислу, улога наставе књижевности. Истраживање је обављено применом технике анкетирања, на узорку од стотину ученика (пет одељења) једне основне школе у Врању, током маја 2016. године. Резултати спроведеног испитивања (обрађени у статистичком прораму SPSS и представљени применом дескриптивне методе), вишеструко су занимљиви и у методичком смислу вредни. Сазнања о томе какве бајке ученици воле, како их доживљавају дечаци, а како девојчице, какав је однос и једних и других према читању и гледању (драматизоване, екранизоване, анимиране, филмске) бајке, шта им је у овој књижевној врсти посебно привлачно (ликови, чуда, натприродне појаве и сл.), могу помоћи наставнику књижевности да креира квалитетне, високо подстицајне методичке апликације за обраду бајки на часу.  Уз уважавање података до којих се током обављеног истраживања дошло и на теоријској основи представљеној у првој целини рада, у четвртом поглављу понуђени су примери методичких припрема за обраду конкретних бајки Гроздане Олујић у основној школи: *Шаренорепа* (у другом разреду), *Седефна Ружа* (у шестом разреду) и *Човек који је тражио своје лице* (у седмом разреду).  Рад се затвара закључним разматрањима, у којима ауторка сумира резултате до којих се дошло израдом мастер рада: проучавањем релевантне литературе сагледане су књижевнотеоријске чињенице о осебеностима бајке уопште, и о бајкама Гроздане Олујић посебно, као и методичко-теоријске чињенице о бајци у наставном процесу; испитани су ставови ученика основне школе о бајци и понуђени креативни модели интерпретације изабраних бајки Гроздане Олујић.    **2. ОЦЕНА НАЧИНА ПРИКАЗА И ТУМАЧЕЊА РЕЗУЛТАТА ИСТРАЖИВАЊА**  Истраживању изабране теме студенткиња Јована Цветковић приступила је академски савесно, са јасно постављеним циљевима и добро трасираним истраживачким смерницама. Према обимној секундарној књижевнокритичкој и методичкој литератури употребљеној за писање рада успоставила је потребну критичку дистанцу. Захваљујући изабраној методологији истраживања, понудила је нове, у научном смислу вредне теоријске и емпријске увиде о статусу бајке у науци о књижевности, педагошким наукама и методици наставе књижевности; у животном искуству ученика и савременој школској пракси.  **3. КОНАЧНА ОЦЕНА МАСТЕР РАДА**  Да ли је теза урађена у складу са образложењем наведеним у пријави теме **ДА**  Да ли теза садржи све битне елементе **ДА**  По чему је теза оригиналан допринос науци  Поред поузданог прегледа ставова и гледишта о значају бајке за естетско и етичко васпитање ученика, и аналитичког осветљавања савремених методичких приступа у наставном проучавању бајке, посебну вредност овог мастер рада представљају емпријско истраживање које је студенткиња обавила на репрезентативном узорку ученика, и презентоване методичке апликације за обраду три бајке Гроздане Олујић.  Недостаци тезе и њихов утицај на резултат истраживања  Теза нема значајних недостатака. |
|  |
| ПОТПИС ЧЛАНОВА КОМИСИЈЕ      \_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_  Доцент др Снежана Божић  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Ванредни професор др Марина Јањић  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Доцент др Данијела Поповић Николић  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Доцент др Данијела Костадиновић |