Наставно-научном већу Филозофског факултета Универзитета у Нишу

подносимо следећи извештај:

**ИЗВЕШТАЈ О УРАЂЕНОМ МАСТЕР РАДУ**

|  |
| --- |
| **I ПОДАЦИ О КОМИСИЈИ:**  1. Састав комисије:  1. Доцент др Снежана Божић  2. Ванредни професор др Марина Јањић  3. Доцент др Данијела Костадиновић    2. Одлука Већа департмана за српску и компаративну књижевност број 10/7-1-18 од 24. јуна 2016. године. |
| **II ПОДАЦИ О КАНДИДАТУ:**   1. Име, име једног родитеља, презиме   Ана Љубиша Јонић   1. Година уписа на мастер академске студије   2015/2016.   1. Назив студијског програма   Мастер академске студије филологије (модул Методика наставе српског језика и књижевности) |
| **III НАСЛОВ MАСТЕР РАДА:**  *Романи Славка Јаневског у методичком контексту* |
| **IV ПРЕГЛЕД МАСТЕР РАДА:**  Навести кратак садржај са назнаком броја страна поглавља, слика, шема, графикона и сл.  Мастер рад Ане Јонић *Романи Славка Јаневског у методичком контексту* садржи 87 страна куцаног текста фонта Times New Roman и има следећу структуру: Садржај (2), Апстракт на српском и енглеском језику (3), Увод (5), Стваралашво Славка Јаневског и његово место у македонској књижевности (7), Аналитички приступ роману *Две Марије* (14) Развој и класификација романа (47), Методички приступ роману (52), Статус романа *Две Марије* у наставном плану и програму за средњу школу (61), Методичке апликације за обраду романа *Две Марије* Славка Јаневског (65), Закључак (85), Литература (86). |
| **V ВРЕДНОВАЊЕ ПОЈЕДИНИХ ДЕЛОВА МАСТЕР РАДА:**  **1. ЗАКЉУЧЦИ ОДНОСНО РЕЗУЛТАТИ ИСТРАЖИВАЊА**  У уводном делу рада ауторка најпре указује на прекретничке промене које су се током времена дешавале у роману као књижевној врсти (појава романа тока свести), да би у тај шири контекст увела македонски роман и напомене о променама које у њега уносе остварења Славка Јаневског, првенствено његов роман *Две Марије*, објављен 1956. године. Управо у значају овог романа, како у опусу писца, тако и у књижевном амбијенту у коме се појавио (први македонски психолошки роман), ауторка проналази истраживачки подстицај за његово проучавање, који додатно обогаћује намером да размотри и методичке потенцијале које поменути роман поседује.  Тако се на први део рада, посвећен опусу Славка Јаневског и његовом месту у македонској књижевности (са посебним потпоглављем о развоју романа у Македонији), и целину која се бави аналитичким приступом роману *Две Марије*, логично надовезују делови рада који се баве развојем и типологијом романа уопште, као и методичким приступом роману. Унутар овог, глобално гледано другог дела рада, ауторка испитује позицију романа у настави, указује на специфичности читања и интерпретације романа на часовима књижевности и разматра начине на које се ове методичке радње могу одвијати. Особеност и додатни квалитет овог дела рада представља увид у македонску методичку литературу и приступе роману који су у њој промовисани (ограничен, додуше, на радове који су ауторки била доступни).  Након аналитичког увида у наведене опште методичко-теоријске поставке у вези са наставном обрадом романа (тј. разматрања ставова о приступу роману појединих методичара из српске, македонске, црногорске и хрватске методике наставе), истраживачки фокус ауторке усмерава се поново на роман *Две Марије* Славка Јаневског. Она ће се најпре бавити испитивањем статуса поменутог романа у македонским и српским наставним програмима из књижевности за средњу школу. Након утврђивања стања − да се у Македонији овај роман обрађује у трећем разреду уз планирани фонд од три часа, а да се у српским програмима из књижевности уопште и не појављује, ауторка ће за његову обраду у македонском наставном контексту понудити свој трочасовни методички модел, док ће, имајући у виду српско образовно окружење, указати на могуће успостављање веза и укључивање романа *Две Марије* у наставна тумачења оних (програмима предвиђених) књижевних дела која са овим романом Јаневског на одређене начине кореспондирају. Такве везе и компаративни увиди могу се успостављати са делима Оскара Давича, Михаила Лалића (*Лелејска гора*) и Владана Деснице (*Прољећа Ивана Галеба*), као и са појединим остварењима из ширег европског књижевног контекста (нпр. Џојса и Пруста).  У трећем делу рада ауторка је презентовала своје методичке апликације за обраду романа *Две Марије* у серији од три часа, на средњошколском узрасту. Организационо тежиште осмишљених часова представљао би рад на истраживачким (припремним) задацима, у комбинцији индивидуалног, групног и фронталног облика рада. Први час подразумевао би општији приступ роману (шира и ужа локализација, композиција, наративни токови, време и облици приповедања ...), други би био посвећен анализи ликова и водећих мотива (која се сумира креирањем мапе ума), а трећи успостављању стваралачких веза са филмом (компаративни приступ – роман *Две Марије* и филм настао по мотивима из романа – *Јазол*), подстицању стваралачких активности ученика какве су креирање презентација (о разлици између књиге и филма) и трејлера (рекламне најаве) за филм *Јазол*. Рад на трочасу завршио би се квизом знања.  **2. ОЦЕНА НАЧИНА ПРИКАЗА И ТУМАЧЕЊА РЕЗУЛТАТА ИСТРАЖИВАЊА**  **3. КОНАЧНА ОЦЕНА МАСТЕР РАДА**  Да ли је теза урађена у складу са образложењем наведеним у пријави теме ДА  Да ли теза садржи све битне елементе ДА  По чему је теза оригиналан допринос науци  Указујући на књижевноисторијски значај и уметничке вредности романа *Две Марије* Славка Јаневског, мастер рад Ане Јонић актуелизовао је питање о потреби и могућностима да овај истакнути, а недовољно програмски заступљен македонски писац добије више простора и истраживачке пажње на часовима књижевности, у македонским, али и у српским школама. Вредност рада представља и његов апликативни део, односно понуђен методички модел обраде романа *Две Марије*.  Недостаци тезе и њихов утицај на резултат истраживања  Теза нема значајнијих недостатака. Можда треба напоменути да је у фази израде нацрта за истраживачки рад постојала идеја да се детаљније испитају македонски методички извори – уџбеници методике, методички часописи, зборници радова, као и програми за основну и средњу школу. Током прикупљања грађе испоставило се да до жељене литературе није лако доћи, али и да њен обим није онолики коликим је априори сматран. Могуће је да би већа заступљеност македонских методичких извора утицала на резултате истраживања и форму понуђених методичких решења. |
| **VI ПРЕДЛОГ:**  На основу укупне оцене тезе, комисија предлаже:   * **да се мастер рад прихвати а кандидату одобри јавна одбрана** * да се мастер рад враћа кандидату на дораду (да се допуни односно измени) или * да се мастер рад одбија |
| ПОТПИС ЧЛАНОВА КОМИСИЈЕ    \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Доцент др Снежана Божић  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Ванредни професор др Марина Јањић  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Доцент др Данијела Костадиновић |