Наставно-научном већу Филозофског факултета Универзитета у Нишу

подносимо следећи извештај:

**ИЗВЕШТАЈ О УРАЂЕНОМ МАСТЕР РАДУ**

|  |
| --- |
| **I ПОДАЦИ О КОМИСИЈИ:**  1. Састав комисије:  1. Доц. др Ивана Јанковић  2. Проф. др Јелисавета Тодоровић  3. Проф. др Љубиша Златановић      2. Одлука Већа Департмана за психологију број 10/3-9 од 18.02.2016. године. |
| **II ПОДАЦИ О КАНДИДАТУ:**  1. Име, име једног родитеља, презиме:  Ивана, Душан, Ђорђевић   1. Година уписа на мастер академске студије   2013/2014   1. Назив студијског програма   Мастер академске студије психологије |
| **III НАСЛОВ МАСТЕР РАДА:**  ***САМОСТИШАВАЊЕ, СУБЈЕКТИВНО БЛАГОСТАЊЕ, ОСОБИНЕ ЛИЧНОСТИ И ДОЖИВЉАЈ СЕБЕ ЖЕНА ЖРТАВА ПАРТНЕРСКОГ НАСИЉА*** |
| **IV ПРЕГЛЕД МАСТЕР РАДА:**  Предмет приложеног мастер рада представља испитивање односа самостишавања, субјективног благостања и особина личности код жена жртава насиља и оних које то нису, као и утврђивањe разлика у њиховом доживљају себе на основу питања Ко сам ја и Шта би желео/ла да будем. Поред тога, истраживање је усмерено на испитивање међусобне повезаности ових варијабли и разлика у испитиваним варијаблама с обзиром на социодемографске варијабле (старост, ниво образовања, радни статус, материјални статус, жене са децом/без деце, дужина брака и дужина трајања насиља). Узорак чини 90 испитаница, 45 жена жртава насиља и 45 жена које нису жртве насиља, уједначених по узрасту и образовању. За добијање резултата у раду је коришћена и квантитативна и квалитативна анализа. Резултати квантитативне анализе показују да код жена жртава насиља постоји статистички значајна и позитивна повезаност Самостишавања и Неуротицизма као особине личности, као и статистички значајна и позитивна повезаност Субјективног благостања и Отворености, Сарадљивости и Савесности. Такође, резултати показују да се жртве насиља више самостишавају од жена које нису жртве насиља, а да је субјективно благостање израженије код жена које нису жртве насиља. Нађене су и статистички значајне разлике у степену изражености појединих димензија основних варијабли истраживања с обзиром на неке социо-демографске карактеристике. Резултати квалитативне анализе показују да се у одговорима на питање “Ко сам ја?” и “Шта бих желео/ла да будем?” издвајају поједине категорије које су исте и код жена жртава насиља и код жена које то нису, али има и категорија по којима се разликују.  Рад је изложен на 115 страна и садржи, поред резимеа на српском и енглеском језику, следеће делове:   1. **Увод** којипредставља кратку најаву и даје сажето приказани оквир проблема којим се приложени мастер рад бави, изложен на једној страни. 2. **Теоријски оквир истраживања** у коме је извршено дефинисање појмова релевантних за реализовано истраживање заузима 20 страна. Ово поглавље рада има четири целине у оквиру којих су представљени главни концепти који се разматрају у овом истраживању. Прва целина посвећена је дефинисању насиља у породици и његовој учесталости, а затим се пажња усмерава на теорије којима се објашњава насиље у породици, на облике насиља и начине на које жене реагују, карактеристике жртава и починиоца насиља, као и развој и последице насиља. Друга целина је посвећена самостишавању, трећа целина субјективном благостању, а четврта целина теоријског дела рада посвећена је особинама личности. Поред тога разматра се и прави разлика између квантитативног и квалитативног изучавања личности. У теоријском делу рада приказани су и налази истраживања вршених у свету и код нас, који су узети у обзир приликом формулисања проблема истраживања и постављања хипотеза. 3. **Методолошки приступ проблему** представљен је на 5 стране. Овај део рада обухвата дефинисање проблема истраживања, циљеве истраживања, хипотезе, опис узорка, опис варијабли истраживања и коришћених инструмената, образложење теоријског и практичног значаја истраживања, начина прикупљања и обраде података. 4. **Резултати истраживања** приказани су на 49 стране текста који садржи 41 табелу, укључујући и табеле у којима је представљена структура испитаног узорка. Редослед којим су представљени резултати прати редослед наведених циљева и хипотеза истраживања. Након приказа структуре узорка, наведени су подаци о поузданости коришћених инструмената и дескриптивни статистички показатељи и мере изражности испитиваних варијабли и њихових димензија: самостишавања, субјективног благостања и особина личности. Затим су приказани резултати испитивања повезаности испитиваних варијабли на подузорцима жена жртава насиља и оних које то нису, и утврђене разлике између њих у погледу испитиваних варијабли. На крају приказа квантитативних података представљени су резултати испитивања односа између основних варијабли истраживања и испитаних социо-демографских карактеристика испитаница. Након тога приказани су резултати квалитативне анализе одговора испитаница на питања: „Ко сам ја“ и „Шта бих желела да будем“. 5. **Дискусија резултата** је изложена на 20 странa. Добијени резултати су коментарисани у односу на хипотезе од којих се пошло у истраживању, као и у светлу постојећих теоријских знања и емпиријских налаза других истраживача који су се бавили сличним проблемима. 6. **Закључак** је дат на 5 стране и садржи сажет приказ најзначајнијих налаза, назнаке о њиховом значају, као и осврт на нека ограничења спроведеног истраживања уз препоруке за даља истраживања. 7. **Литература** садржи укупно 60 библиографске јединице на српском, хрватском и енглеском језику. 8. На крају су као **прилози** дати инструменти коришћени у истраживању: *Скала самостишавања (Silencing the Self Scale;* Некић, 2004), *Кратка Скала Субјективног Благостања (КСБ;* Јовановић и Брдарић, 2008., према Јовановић и Нововић, 2008), *БФИ Инвентар* (John, Donahue & Kentle, 1991, prema John i Srivastava, 1999), Тест Его перцепије (Ко сам ја и Штa бих желео/ла да будем) и Упитник састављен за потребе овог истраживања примењен за регистровање социо-демографских варијабли. |
| **V ВРЕДНОВАЊЕ ПОЈЕДИНИХ ДЕЛОВА МАСТЕР РАДА:**   1. **ЗАКЉУЧЦИ ОДНОСНО РЕЗУЛТАТИ ИСТРАЖИВАЊА**   Основни проблем овог истраживања односи се на питање да ли постоје разлике у самостишавању, субјективном благостању и особинама личности жена жртава насиља и оних које то нису. Такође, испитивано је да ли постоји међусобна повезаност ових варијабли на подузорцима, као и разлике у самостишавању, субјективном благостању и особинама личности с обзиром на социодемографске варијабле (старост, ниво образовања, радни статус, материјални статус, жене са децом/без деце, дужина брака и дужина трајања насиља). Постављене хипотезе су делимично потврђене.  Резултати показују да између жена жртава насиља и оних које то нису постоје статистички значајне разлике у погледу самостишавања и субјективног благостања, и то на начин да се жртве насиља више самостишавају, а да жене које нису жртве насиља имају израженији доживљај субјективног благостања. У погледу особина личности нису утврђене статистички значајне разлике.  Утврђено је да код жена жртава насиља постоје значајне међусобне корелације између самостишавања и неуротицизма, као и значајне корелације између субјективног благостања и отоврености, сарадљивости и савесности. Нису утврђене статистички значајне корелације испитиваних варијабли на подузорку жена које нису жртве насиља.  Што се тиче добијених разлика на димензијама самостишавање, субјективно благостање и особине личности у односу на регистроване социо-демографске варијабле, међу бројним налазима треба истаћи оне најзначајније. На подузорку жена које не трпе насиље утврђено је да се самостишавање повећава са дужином трајања брака. Самостишавање жртва насиља свих ниова образовања је веће у односу на жене које не трпе насиље истих нивоа образовања. Жртве насиља које имају између 20 и 40 година се више самостишавају у односу на жене које нису жртве насиља истих година. Разлике у самостишавања нестају када испитанице имају преко 40 година. Жене које не трпе насиље а које су запослене у поређењу са женама које су жртве насиља и које су запослене постижу више скорове на димензији Субјективног благостања, оне вреднују свој живот као успешнији и остваренији. Такође, жене које не трпе насиље а које имају децом постижу више скорове на димензији Субјективног благостања у поређењу са женама које су жртве насиља и имају децу. Жене жртве насиља које су незапослене у поређењу са женама које не трпе насиље које су незапослене постижу више скорове на димензији Неуротицизам, оне су неприлагођеније и емоционално нестабилније.  Резултати квалитативне анализе показују да и жене жртве насиља и оне које то нису описују себе као комуникативне, професионално одговорне, емоционално осетљиве, искрене, импулсивне, упорне, као традиционалне жене и добре мајке. Међутим, разликују се у погледу броја исказа о самостишавању. Одговори жена жртава насиља садрже много више исказа о подређивању сопствених потреба и жеља у односу на потребе других. Са друге стране, једна од доминантнијих категорија у одговорима жена које нису жртве насиља на питање „Шта бих желела да будем“ јесте да су задовољне собом и да не желе да се мењају, што је ређи случај у одговорима жена жртава насиља.  Кандидаткиња закључује да овај рад доприноси увећању фонда знања о самостишавању, субјективном благостању и особинама личности код жена које су жртве насиља и жена које то нису. У практичном смислу, рад може бити полазна основа за конципирање различитих програма који би били усмерени на оснаживанје жена жртава партнерског насиља, а све у циљу побољшања њиховог начина живота.  Може се рећи да је ово истраживање, и поред методолошких ограничења која првенствено потичу од величине и структуре узорка, дало вредне резултате који би могли послужити као полазиште за будућа истраживања у овој области.   1. **ОЦЕНА НАЧИНА ПРИКАЗА И ТУМАЧЕЊА РЕЗУЛТАТА ИСТРАЖИВАЊА**   Резултати истраживања су приказани систематично и у складу са претходно приказаним планом истраживања. Најпре су наведени подаци о структури узорка, о поузданости коришћених инструмената и о изражености основних варијабли истраживања на испитаном узорку. Затим су приказани резултати повезаности испитиваних варијабли на подузорцима и разлике у испитиваним варијабама између жена жртава насиља и оних које не трпе насиље. Након тога представљени су резултати испитивања односа између основних варијабли истраживања и регистрованих социо-демографских карактеристика испитаника укључених у узорак.  Приказ квантитативних резултата следи приказ података добијених квалитативном анализом одговора на питања „Ко сам ја?“ и „Шта бих желела да будем?“. Добијени резултати су исправно тумачени и дискутовани у односу на релевантна теоријска и емпиријска знања.   1. **КОНАЧНА ОЦЕНА МАСТЕР РАДА**   Мастер рад ***САМОСТИШАВАЊЕ, СУБЈЕКТИВНО БЛАГОСТАЊЕ, ОСОБИНЕ ЛИЧНОСТИ И ДОЖИВЉАЈ СЕБЕ ЖЕНА ЖРТАВА ПАРТНЕРСКОГ НАСИЉА*** урађен је у складу са образложењем наведеним у пријави теме и испуњава критеријуме самосталног истраживачког рада студената. Рад садржи све битне елементе. У теоријском делу су изложени концепти којима се бави спроведено истраживање, као и резултати досадашњих истраживања од значаја за ово истраживање. У методолошком делу су најпре дефинисани сви неопходни елементи истраживања а затим су представљени добијени резултати. Након приказа резултата следи део у коме су налази дискутовани. Рад се завршава закључком који даје сажет приказ и коментар најважнијих налаза спроведеног истраживања, уз осврт на нека ограничења, али и истицање неких практичних импликација добијених резултата.  Може се рећи да је најзначајнији допринос овог истраживања комбиновање квантитативног и квалитативног приступа истраживању, што управо и омогућује дубље и темељније разумевање жена жртава партнерског насиља. Посебан допринос овог рада је налаз да је самостишавање жртава насиља веће у односу на жене које нису жртве насиља, када се ради процена преко инструмента конструисаног за његову процену. Међутим, и спонтани одговори жртава насиља ни питање „Ко сам ја?“ у великој мери садрже описе самостишавања за разлику од спонтаних одговора жена које не трпе насиље. На тај начин су уједно и валидирани добијени квантитативни подаци, али и обрнуто. |
| **VI ПРЕДЛОГ:**  На основу укупне оцене тезе, комисија предлаже:  да се мастер рад прихвати а кандидату одобри јавна одбрана. |
| ПОТПИС ЧЛАНОВА КОМИСИЈЕ   1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   Доц. др Ивана Јанковић   1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   Проф. др Јелисавета Тодоровић   1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   Проф. др Љубиша Златановић |